Nadia Comăneci

Nadia Elena Comăneci ( ahoskatua; Onesti, Errumania, 1961eko azaroaren 12a -) errumaniar gimnasta ohia da, Olinpiar Jokoetako gimnasia artistikoko proba batean 10eko puntuazioa (akatsgabea) lortzen lehen kirolaria.

Biografia 

Onestin jaioa, Bukarestetik 250 kilometrora, 6 urterekin hasi zen gimnasia egiten, Flacara izeneko elkarte batean. Martha eta Belá Karolyí entrenatzaileek egin zuten famatu. 1975ean Skien, Norvegian, Europako lehiaketa irabazi zuen, 13 urterekin.

14 urte zituela, 1976ko Montrealgo Olinpiar Jokoetako izarra izan zen,  gimnasian lor daitekeen markarik onena lortu zuen, 10a. Aurretik ere, lurreko saio batean 10a jaso zuen, baina ariketa hori ez zen famatua egin. Bost domina lortu zituen joko haietan, hiru urrezko domina, eta zilarrezko zein brontzezko bana. Lau urte geroago, Moskuko Olinpiar Jokoetan, beste lau domina eskuratu zituen, urrezko bi eta zilarrezko beste bi.

28 urte zituela, 1989an, Errumaniarik ihes egin zuen Hungariako mugatik, urte bat geroago Ceaucescu eta bere emaztea erailak izan ziren, dagoeneko Comăneci Amerikako Estatu Batuetan zegoen. Bertako naziotasuna eskuratu zuen 2001ean. Liburu autobiografiko bat idatzi zuen 2004an, Letters to a Young Gymnast.

Ezgaitasuna duten pertsonen kirola sustatzeaz gain, dirua eman die ekintza desberdinei, besteak beste, Laureaus Fundazioaren sortzaileetako bat da.

Simon Bilesen alde agertu zen, gimnastak Larry Nassar entrenatzailearengandik jasotako indarkeria sexuala salatu zuenean. Izan ere, Comanecik ere Nicu Ceacescuk bortxatu zuela adierazi zuen (Ceaucescu presidentearen semea zen Nicu). Horrez gain, Comaneci eta beste gimnastek ere tratu txarrak jaso zituzten bere entrenatzailearen eskutik, izan ere, jana eta edana murrizten zieten (batzuk bulimia garatu zuten), jo egiten zituzten baita umiliatu ere. Entrenatzaileok Amerikako Estatu Batuetara ihes egin zutenean dinamika bera jarraitu zuten eta Larry Nassarrek haiekin lan egin zuen.

Argitalpenak 

 2011an, Letters to a Young Gymnast (Gimnasta gazte bati gutunak) argitaratu zuen, liburu autobiografikoa.

Irudi galeria

Erreferentziak

Bibliografia 
 Lola Lafon (2015). La pequeña comunista que no sonreía nunca. Anagrama. 
 Stejarel Olaru (2021). Nadia si Securitatea.

Ikus, gainera 
 Simon Biles

Kanpo estekak 
 Comanecik Montrealeko Joko Olinpikoetan egindako ariketa, 10 puntu balio izan zuena
  Nadia Comaneci Olimpicgames.wikispaces.com

Errumaniako gimnastak
Emakume gimnasta artistikoak
Olinpiar Jokoetako dominadunak gimnastikan
Iheslariak
Bacău konderriko jendea
1980ko Udako Olinpiar Jokoetako gimnastak
1976ko Udako Olinpiar Jokoetako gimnastak
1976ko Udako Olinpiar Jokoetako dominadunak
1980ko Udako Olinpiar Jokoetako dominadunak
XX. mendeko emakumeak
XXI. mendeko emakumeak
Emakume kirolariak